Louise Frevert (DF), 2002-02-28:
Nu er Dansk Folkeparti ikke en del af regeringen, men et forligsparti i forbindelse med finansloven for 2002.
Derfor er vi også enige et langt stykke hen ad vejen i regeringens beslutninger om uddannelser både for unge og voksne.
Jeg skal dog ikke ved denne her lejlighed undlade at pointere, at det trods alt var Dansk Folkeparti, der fik tilført uddannelsesområdet 650 mio. kr., ellers havde det jo set sort ud.
Dog er Dansk Folkeparti opmærksom på, at der er nogle svage grupper både af unge og voksne, og disse grupper skal selvfølgelig tilgodeses på forsvarlig vis. Desuden er der i finansloven indbygget nogle besparelser, men vi skal jo ikke være blege for, at den gamle regering også havde besparelser, og mange af dem er blot videreført i dette års finanslov.
Det ser ud til, at oppositionen fuldstændig har glemt dette.
Det skal heller ikke være nogen hemmelighed, at hovedintentionen for Dansk Folkeparti skal være, at alle skal have en kompetencegivende uddannelse for at styrke ikke alene individet, men også erhvervslivet.
Men jeg vil gentage, at vi er helt overbevist om, at den lille gruppe, som ikke er i stand til at få en hel kompetencegivende uddannelse, skal varetages.
Til gengæld må vi se i øjnene, at udviklingen i samfundet kræver mere og mere af arbejdstagerne.
Derfor er det vigtigt, at alle i alle aldre får mulighed for at få opgraderet deres kundskaber.
Dansk Folkeparti er udmærket klar over, at en af de store hurdler i dette års finanslovforslag for mange har været den fri ungdomsuddannelse. Dansk Folkeparti er stadig væk af den faste overbevisning, at den fri ungdomsuddannelse aldrig skulle have haft betegnelsen uddannelse.
For Dansk Folkeparti er en uddannelse kompetencegivende.
Vi har brug for de unge på arbejdsmarkedet, derfor skal de have en uddannelse.
Er det f.eks. de mere kunstneriske uddannelser, man sigter imod, kunne man melde sig på en højskole eller en efterskole, som primært har med de kreative fag at gøre.
Det er, som om venstrefløjen anser de mere såkaldt festlige uddannelser for kompetencegivende.
Det kan de også være et langt stykke hen ad vejen, hvis de bliver brugt på den rigtige måde, men som daghøjskolerne har været brugt af mange i de senere år, mener vi ikke, at de er til glæde for hverken alle kursister eller samfundet.
Dog må jeg tilføje, at jeg selv har set, at der er en hel del daghøjskoler, der har haft et ganske fornuftigt indhold, og de får også her mulighed for at kunne fortsætte.
Ved at man lægger det ud til kommunerne, vil det få et større islæt af nærdemokrati, idet der vil blive en lige kommunikation mellem kommunalbestyrelsen og daghøjskolen.
Dansk Folkeparti mener også, at daghøjskolerne har været igennem en turbulent tilværelse med mange positive og negative tiltag, men med dette lovforslag skulle de være helt på den rette kurs.
Vi mener også i Dansk Folkeparti, at det er af yderste vigtighed, at man tidligt i de unges liv sætter ind med en ordentlig vejledning.
Jeg tror, at mange unge er blevet fejlplaceret og ikke har kunnet beslutte sig til, hvad de ville på grund af manglende vejledning.
Vejledning er alfa og omega, og det er et område, der absolut skal optimeres, og det er glædeligt, at det kan gøres inden for rammen.
Med de stadig stigende krav til uddannelse er vi godt på vej.
Der skal være kvalitet i uddannelsen, og det er vigtigt, at alle grupper i samfundet er med til at holde hjulene i gang i Danmark.
Vi ser frem til, at ministeren kommer med en handlingsplan til sommer, og derfor kan vi ikke støtte det fremsatte forslag til vedtagelse.